VENDIM
Nr.848, datë 21.11.2007

PËR HEQJEN NGA LISTA E INVENTARIT TË PRONAVE TË PALUAJTSHME, NË ADMINISTRIM TË DREJTORISË SË SHËRBIMIT TË TRUPIT DIPLOMATIK, TË PASURISË, NDËRTESË DHE TRUALL, “AMBASADA ÇEKE”, NË RRUGËN “SKËNDERBEJ”, NR.10, TIRANË, DHE KALIMIN E SAJ NË FONDIN E KOMPENSIMIT FIZIK, NË DISPOZICION TË AGJENCISË SË KTHIMIT DHE KOMPENSIMIT TË PRONAVE

Në mbështetje të nenit 100 të Kushtetutës dhe të neneve 16 e 28 të ligjit nr.9235, datë 29.7.2004 “Për kthimin dhe kompensimin e pronës”, të ndryshuar, me propozimin e Ministrit të Punëve të Jashtme, Këshilli i Ministrave

VENDOSI:

1.Prona truall dhe ndërtesë, me vendndodhje në rrugën “Skënderbej” nr.10, Tiranë, me kufij në veri me pasurinë 1/96, në jug me pasurinë 1/98, në lindje me pasurinë 1/133, në perëndim me pasurinë 1/151 dhe sipas planvendosjes, që i bashkëlidhet këtij vendimi, të hiqet nga lista e pronave në administrim të Drejtorisë së Shërbimit të Trupit Diplomatik, miratuar me vendimin nr.450, datë 16.6.2005 të Këshillit të Ministrave “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Drejtorisë së Shërbimit të Trupit Diplomatik”, dhe të kalojë në fondin e kompensimit fizik, në dispozicion të Agjencisë së Kthimit dhe Kompensimit të Pronave
2.Ministri i Punëve të jashtme, në bashkëpunim me drejtorinë e Përgjithshëm të AKKP-së, harton memorandumin e bashkëpunimit me Ambasadën e Republikën Çeke për zgjidhjen përfundimtare të çështjes së pronësisë së Republikës Çeke në territorin e Republikës së Shqipërisë, sipas legjislacionit shqiptar në fuqi.
3.Ngarkohen Ministria e Drejtësisë, Ministria e Punëve të Jashtme, Agjencia e Kthimit dhe Kompensimit të Pronave dhe Zyra Qendrore e Regjistrimit të Pasurive të Paluajtshme për zbatimin e këtij vendimi.
Ky vendimi hyn në fuqi menjëherë.
KRYEMINISTRI
Sali Berisha

